Det bliver nemmere at få varmen i kroppen efter en dukkert i det kolde hav. Foreningen Klitmøller Saunalaug har nemlig indviet en helt ny sauna, der skal skabe bedre rammer for et fællesskab omkring badning og sauna. Og den nye sauna glæder Lilli Søstrøm, der er formand for Klitmøller Saunalaug. - Vi manglede et fællessted omkring badning. Saunaen skal gøre, at vi får varmen, og den skal gøre, at vi kan bruge lidt længere tid sammen end bare et kort dyk, forklarer hun og tilføjer: - Og så kan vi nyde havet fra saunaen. Saunalauget er skabt af lokale helårsbadere i Klitmøller, og den nyopstartede klub har allerede 100 medlemmer. Designet til havnemiljø Den nye sauna er placeret på Klitmøller Lystfiskerforeningens område, så den er tæt på foreningens fælleslokaler, som klubben også bruger til fællesspisning eller andre arrangementer. Saunaen er bygget af Thy Tømrerfirma, som har brugt miljøvenlige materialer. - Vi søgte midler fra lokale til at få saunaen, og vi aftalte med tømrerfirmaet, at den skulle passe ind i bygningerne på havnen, så den skulle være firkantet, og der skulle være paptag på, ligesom fiskerhusene har, forklarer Lilli Søstrøm. Den mobile sauna er for klubbens medlemmer, og den kan derfor ikke frit benyttes. Der er plads til 12 personer i saunaen.

Referat:
Foreningen Klitmøller Saunalaug har fået en specialdesignet sauna, som de kan bruge efter et koldt dyk.